stanford-oval/wikipedia huggingface dataset:
עדי סטג
הערות שוליים

↑  "Professeur Adolphe "Ady" Steg". Geni. 28 באפריל 2022. {{cite web}}:  (עזרה)
↑  פרופ' עדי סטג, הנשיא החדש של כי"ח (כל ישראל חברים) מבקר בישראל, במערכה, 15 ביולי 1985
↑  "The 450 years of history of the Steg Family". The Landsmen. אורכב מ-המקור ב-16 בדצמבר 2013. {{cite web}}:  (עזרה)
↑  "France : Décès d'Ady Steg, médecin juif et important responsable communautaire". The Times of Israël (בצרפתית). 12 באפריל 2021. {{cite web}}:  (עזרה)
↑  "Saga de L'AALVP: 2005 et 2006". Lycée Voltaire. נבדק ב-13 באפריל 2021. {{cite web}}:  (עזרה)
↑  "Allocution de M. Jacques Chirac, Président de la République, sur l'exclusion et la déportation des juifs sous le régime de Vichy, Paris le 5 décembre 1997". Vie Publique (בצרפתית). 5 בדצמבר 1997. אורכב מ-המקור ב-16 באפריל 2015. {{cite web}}:  (עזרה)
↑  Klarsfield, Serge (1978). Le Mémorial de la Déportation des Juifs de France (בצרפתית). Paris: Beate et Serge Klarsfeld éditeurs.
1 2 3  "France : Décès d'Ady Steg, médecin juif et important responsable communautaire". The Times of Israël (בצרפתית). 12 באפריל 2021. {{cite web}}:  (עזרה)
↑  "100 congrès français d'urologie" (PDF). Association Française d'Urologie (בצרפתית).
↑  "EAU History". European Association of Urology.
↑  "Décret du 29 novembre 2000 portant approbation d'une élection à l'Académie nationale de médecine". Légifrance (בצרפתית). 2 בדצמבר 2000. {{cite web}}:  (עזרה)
↑  "STEG, Adolphe". Académie nationale du Médecine (בצרפתית). אורכב מ-המקור ב-23 באוגוסט 2014. {{cite web}}:  (עזרה)
↑  Edinger, Bernard (5 באוקטובר 2017). "The French medical brain drain: Why are so many doctors leaving for Israel?". Jerusalem Post. נבדק ב-13 באפריל 2021. {{cite news}}:  (עזרה)
↑  "Histoire". Crif (בצרפתית). אורכב מ-המקור ב-10 בפברואר 2012. {{cite web}}:  (עזרה)
↑  שמעון בלס, ההיסטוריון היהודי מוגילבסקי, חבר משלחת רוסית בצרפת "כ־40 אלף יהודים יעלו השנה מבריה'מ לישראל", על המשמר, 18 במאי 1972
20 אלף מיהודי פארים צעדו למען יהודי בריה"מ, מעריב, 25 בספטמבר 1975
↑  "Gilberte Nissim". AJPN (בצרפתית). 7 ביוני 2013. {{cite web}}:  (עזרה)
↑  "Décret du 30 décembre 2000 portant élévation aux dignités de grand'croix et grand officier". Légifrance (בצרפתית). 2 בינואר 2001. {{cite web}}:  (עזרה)
↑  "Discours de M. Jacques Chirac, Président de la République, sur l'oeuvre, la carrière et l'engagement du Professeur Adolphe Sreg, Paris, le 26 février 2001". Vie Publique (בצרפתית). 26 בפברואר 2001. אורכב מ-המקור ב-3 במרץ 2016. {{cite web}}:  (עזרה)
↑  "Décret du 13 mai 2005 portant élévation aux dignités de grand'croix et de grand officier". Légifrance (בצרפתית). 15 במאי 2005. {{cite web}}:  (עזרה)
↑  "Honorary Doctorates". Hebrew University of Jerusalem. נבדק ב-13 באפריל 2021. {{cite web}}:  (עזרה)
| --- | --- |
בקרת זהויות :  NLI: 987007427914705171  BnF: cb11925467v (data)  ISNI: 0000 0000 4221 9853  LCCN: n90708349  NTA: 085435058  SUDOC: 027147851  VIAF: 73860434   WorldCat (עם VIAF): 73860434
מלאכי רחמים

מלאכי רחמים הוא פיוט מפורסם מסוג סליחה (מהתת-סוג "פזמון") שחובר בשנת ד'תתנ"ו על ידי רבנו שמואל הכהן, פייטן אשכנזי שנרצח באותה השנה, במהלך גזירות תתנ"ו. כיום, נאמר הפיוט בקהילות האשכנזים באחד מימי הסליחות של ימים נוראים (לדוגמה, הוא נאמר ביום שני בנוסח פולין ובנוסח אשכנז הכללי, ובסליחות ליום שלישי בנוסח ליטא), ולפי מנהגי אשכנז המזרחי, הוא נאמר בסליחות לאחד מימי תענית בה"ב.
תוכן הפיוט

הפיוט מתאר את סבלו הגדול של עם ישראל בגלות, כאשר בניו ”שְׁפָלִים וְנִבְזִים”, ו”מְלֻמְּדֵי מַכּוֹת בְּעִנּוּי סֶבֶל”; הגויים כולם - ”בְּפִי אֲרָיוֹת וּבְפִי שַׁחֲלַיִם”, השליטים הגדולים לצד הדוכסים והרוזנים הקטנים - מענים אותם ורומסים את זכויותיהם, מגדפים אותם תמיד ומשעבדים אותם כרצונם. ואילו ישראל, גם מתוך צערם הגדול, לא שכחו את חוקי התורה, ועודם משבחים תמיד את ה' ומקווים לישועתו; בבואם לבית הכנסת הם מתפללים אליו חרש, כשהם ”וְעוּדִים בְּלַחַש מוּסָר לָמוֹ, וְעֵינֵיהֶם תּוֹלִים לִמְצוֹא רִצָּיוֹן”, ו”אֶת פְּנֵי אֱלֹהֵיהֶם שׁוֹפְכִים לֵב דִּוָּיוֹן”.
על כן, פונה הפייטן למלאכי הרחמים ומבקש שיתחננו לה' שיושיע את עמו העני והאביון, אולי יחוס וירחם עליו ויחלצהו משביו ומסבלותיו (על משקל דברי הנביא עמוס: ”אוּלַי יֶחֱנַן ה' אֱלֹהֵי צְבָאוֹת שְׁאֵרִית יוֹסֵף”).
שפתו של הפיוט מורכבת כולה מהרמזים מקראיים, בד בבד עם ההרמזים התלמודיים השזורים בו והניבים הספרותיים (דוגמת ”הַצָּגִים לְעֻמּוֹ”, ”פְּשׁוּחֵי שֶׁסֶף”) המשתלבים בו; לדוגמה, השורה בת ארבע המילים ”לוֹקָה וּמִשְׁתַּלֶמֶת בַּעֲוֹן שׁוּלַיִם” מבוססת על דברי ירמיהו: ”וְכִי תֹאמְרִי בִּלְבָבֵךְ מַדּוּעַ קְרָאֻנִי אֵלֶּה, בְּרֹב עֲוֺנֵךְ נִגְלוּ שׁוּלַיִךְ”, ועל דברי איכה: ”טֻמְאָתָהּ בְּשׁוּלֶיהָ, לֹא זָכְרָה אַחֲרִיתָהּ וַתֵּרֶד פְּלָאִים”, אולם גם רומזת לדברי התלמוד הבבלי במסכת מכות, כי לדעת חכמים ”כל המשלם אינו לוקה”, וקם ליה בדרבה מיניה, ואם כן – מתאונן הפייטן – המציאות בה עם ישראל מוכה בגלותו ובנוסף מחויב בתשלומים גבוהים לגויים, נוגד את ההלכה.
אולם לצד השפה הגבוהה והעשירה הנשמרת בפיוט, שפתו עדיין קלה ובהירה, תיאוריו חיים, וכאבו וסבלו של הפייטן משתקפים ממנה בגלוי. רדיפותיהם של הצלבנים והנוצרים מוזכרות בפיוט פעמים רבות.
מבנה הפיוט

הפיוט הוא בן שבעה בתים (לאחר הפתיחה - "מלאכי רחמים" - שבה שלוש צלעות, שהאחרונה שבהן משמשת בפיוט כרפרן), שכל אחד מהם פותח ומסתיים בשתי המילים "אולי ירחם" ובתווך מתאר את מצבו העגום של עם ישראל בגלותו. בכל בית ארבע צלעות, שכל אחת מהן בת ארבע מילים בדרך כלל; לאחריהן חוזר הרפרן, "אולי יחוס עם עני ואביון אולי ירחם". בפיוט חתום שם המחבר בחתימה מרובעת, "שמואל כהן יחי".
מבנה הפיוט > אמצעים אמנותיים

אקרוסטיכון - לאחר הפתיחה הקבועה "אולי ירחם", מרכיבות האותיות שבתחילת כל צלע את שמו של המחבר, "שמואל", כאשר כל אות משמו נשנית ארבע פעמים בתוך כל בית, ובשלוש הצלעות הראשונות שבשני הבתים האחרונים נוסף המשך החתימה, "כהן יחי".
חריזה כפולה במסגרתה נחרזות יחדיו שלוש הצלעות הראשונות בכל בית, ואילו הצלע הרביעית מתחרזת בכל הבתים עם סיומו של הרפרן, לפני הסיום "אולי ירחם".
הצגת הנושא המרכזי של הפיוט כבר בפתיחת הפיוט: משאלתו של הפייטן כי מלאכי השרת יתפללו לה' בעד עם ישראל המדוכא בייסורים קשים.
ההרמזים המקראיים והתלמודיים המהווים את עיקר דברי הפיוט.
על המחבר

רבנו שמואל הכהן בן רבי יהודה ממגנצא היה מחכמי לותרינגיה ("לותיר") בשנות ד'ת"ת-ד'תת"ן (1040-1090) בערך, בדורם של רבני מגנצא: רבנו אליעזר הגדול, רבנו יצחק בן יהודה ורבנו יעקב בן יקר. אביו היה מתלמידי רבנו גרשום מאור הגולה ומגדולי חכמי מגנצא, תלמיד חכם ופוסק נודע שחיבר ספר פסיקה בשם "ספר הדינין", ובנו - רבנו שמואל - מוסר הלכות בשמו. אחיו של ר' שמואל היה ר' מאיר הכהן ממגנצא, ובנו רבי אברהם ב"ר מאיר היה מצוי בקשר מכתבים עם רש"י, שכתב אליו: ”אל אדוני ומורי אב תפארת הכהונה הרב ר' אברהם ב"ר מאיר הכהן, אני צעיר גידולי משרת בית אביו משיב שלום כתלמיד לרב.”
כשהחלו הרדיפות הקשות ביהודי גרמניה בשנת ד'תתנ"ו עקב מסע הצלב הראשון, חיבר ר' שמואל - בתחילת השנה - כמה קינות על הצרות שבאו על יהודי ארצו (זולת לשבת שלפני שבועות, מאוֹרה לשבת שנייה שאחרי פסח, וכן פיוט זה); בסופה של אותה השנה, בג' בסיוון תתנ"ו, באו הפורעים הנוצרים למגנצא ופרעו ביהודיה ללא רחם. בין ההרוגים היו רבנו שמואל ומשפחתו.
הלכות משמו מובאות במספר מקומות בספרי תלמידי רש"י ("ספרי דבי רש"י"), כמו ספר האורה וספר הפרדס.
פולמוס "מכניסי רחמים"

החל מתקופת הראשונים פרץ פולמוס נרחב סביב השאלה האם ראוי להפנות תפילות ובקשות אל המלאכים, או שמא ראוי להתפלל רק לה' עצמו, בהתאמה לדברי רבי יודן בתלמוד ירושלמי: ”רַבִּי יודָן אָמַר... לא יִצְוַוח לֹא לְמִיכָאֵל וְלֹא לְגַּבְרִיאֵל, אֵלָא לִי יִצְוַוח, וַאֲנִי עוֹנֶה לוֹ מִיָּד” (ירושלמי ברכות ט א), וכן לעיקר האמונה החמישי לפי הרמב"ם. בין הפיוטים עליהם דנו הרבנים שעסקו בנידון זה היה גם פיוט "מלאכי רחמים", שהפתיחה שלו פונה אל המלאכים בבקשה שיתפללו לה' בעד עם ישראל.
לעומת המתנגדים, התומכים מסתייעים במאמרי חז"ל דוגמת ”למה יוצאין לבית הקברות... וחד [ואחד האמוראים] אמר: כדי שיבקשו עלינו מתים רחמים” (תענית טז א), וכן ”ויעלו בנגב... הלך ונשתטח על קברי אבות... אבותי, בקשו עלי רחמים שאנצל מעצת מרגלים” (סוטה לד ב). התומכים באמירת פיוטים מסוגו של "מלאכי רחמים" מחלקים בין בקשה מהמתים או המלאכים שיפעלו להיטיב לנו בכוחות עצמם, שאסורה, לבין הבקשה שיבקשו מהבורא רחמים, שאין בה חשש. אחרים טענו שבתפילה זו הכוונה לבקשה מהבורא עצמו, בדרך מכובדת: ”אינו אלא דרך שפלות ועבדות שמדבר אל המלך [על ידי פנייה] ליועציו לדבר למלך, שהוא בוש לקרוב אל המלך. ואין זה דרך אמצעי כלל”.
כדי לפתור את הבעיה גם לדעת האוסרים על אמירת פיוטים כאלו, מובא שרבי חיים מוולוז'ין נהג לומר בפתיחת הסליחה "אֲבוֹת הָעוֹלָם אֲהוּבֵי עֶלְיוֹן", במקום "מלאכי רחמים משרתי עליון", ובכך להפנות את בקשתו אל האבות שיעתירו בתפילה בעד בניהם ולא אל המלאכים. אחרים שינו רק את החרוז "חַלּוּ נָא פְנֵי אֵל" לנוסח: "יְחַלּוּ נָא פְנֵי אֵל", כלומר שאין זו פנייה אל המלאכים, אלא ציון עובדה, כי המלאכים תמיד מחלים את פני ה' בעד עם ישראל. רבי זלמן גייגר (דיין בפרנקפורט, אחיו המבוגר של אברהם גייגר) כתב כי מנהגו לדלג על פתיחת הפיוט.
לעומתם, סיפר החת"ם סופר על עצמו שאף על פי שאין דרכו לומר את פיוט מכניסי רחמים, הרי שאת "מלאכי רחמים" הוא נוהג לומר תמיד עם הציבור. כן העיד גם רבי יהודה אסאד על רבו מהר"ם בנעט, שייסד נוסח אחר בפיוט "מכניסי רחמים", אולם את "מלאכי רחמים" היה אומר תמיד.
דברים דומים כתב גם רבי עקיבא איגר, ורש"ר הירש כתב באיגרת לחתנו, שפורסמה על ידי הרב שלמה שפרכר:”בענין מכניסי רחמים, זהו ענין אהוב על הקלים והחצופים ולכן חלו בו אי הבנות ורכיליות. במקום אחד אנו מתפללים למלאכי מרום, אכל בקשתנו מהם היא שיתפללו עבורנו אצל הקב"ה... הרעיון שהמלאכים יתפללו עבורנו חוזר ושב על עצמו בפיוטים שלנו, וכמו בפזמון הנאה 'מלאכי רחמים משרתי עליון, חלו פני עליון במיטב הגיון' וכו' - ומדוע לא נבקש מהמלאכים שיתפללו עבורנו? וכי אין אנו מבקשים זאת מבני אדם?”
הערות שוליים

↑  בסידור 'עבודת ישראל': שְׂפוּחֵי.
↑  בסידור 'עבודת ישראל': מְכוּרִים.
↑  בסידור 'עבודת ישראל': מְנוֹד רֹאשׁ נְתוּנִים לְיוֹשְׁבֵי תֵבֵל. מָשָׁל בַּגּוֹיִם לַעַג וּבִזָּיוֹן.
↑  בסידור 'עבודת ישראל': אוֹמְצֵי שִׁבְחוֹ בְּכָל עֵת וּבְכָל עוֹנָה.
↑  בסידור 'עבודת ישראל': הָאֱלֹהִים.
↑  בסידור 'עבודת ישראל': לוֹקָה וּמִשְׁתַּלֶמֶת בַּעֲוֹן שׁוּלַיִם. לְעוּטָה בְּפִי אֲרָיוֹת וּבְפִי שַׁחֲלַיִם.
↑  בסידור 'עבודת ישראל': נֶצַח מְקַוִּים לְיִשְׁעוֹ וְנִשְׁעָנִים.
↑  בסידור 'עבודת ישראל': יוֹם.
↑  ברוב מנהגי אשכנז המזרחי נאמר בשני קמא, ולפי מנהג ליטא בחמישי, ראו סידור אזור אליהו עמ' רלד. בסידורים הודפס כמנהג פולין, אך יש נוהגים להחליף ולאמרו בחמישי כמנהג ליטא.
↑  פרק ה', פסוק ט"ו.
↑  דף ד' עמוד א'.
↑  עליו בסידורו של ר' וולף היידנהיים, דפוס רדלהיים.
↑  ספר מעשה הגאונים, מהדורת עפשטיין, סימן י"ח עמ' 11.
↑  שו"ת מהר"י ברונא, רע"ה.
↑  שו"ת אגרות משה, אורח חיים חלק ה', סי' מ"ג.
↑  ראו סידור תפילת ישראל, ורשה תרנ"ה, עמ' רנ"ב.
↑  בספרו "דברי קהלות", עמ' 269.
↑  שו"ת חת"ם סופר, אורח חיים סי' קס"ו.
↑  שו"ת יהודה יעלה, סי' כ"א.
↑  אגרות רעק"א, ירושלים תשנ"ד, עמ' ע"ח-ע"ט.
↑  כתב העת ישורון, כרך ג', עמ' תש"ו והלאה.
| --- | --- |
בקרת זהויות :  MusicBrainz work: 735167f0-b435-43b7-9d36-c4a4f62442e6
מארי-ז'ולי בונן

מארי-ז'ולי בונן (בצרפתית: Marie-Julie Bonnin; נולדה ב-17 בדצמבר 2001) היא אתלטית צרפתייה, זוכת מדליית ארד באליפות אירופה באולם (אפלדורן 2025) בקפיצה במוט.
ביוגרפיה

בונן נולדה בבורדו שבצרפת.
ביוגרפיה > 2019 > סגנית אלופת אירופה עד גיל 20

באליפות אירופה עד גיל 20 שנערכה בבורוס שבשוודיה ביולי זכתה במדליית כסף בקפיצה במוט בשיא אישי חדש של 4.16 מטר.
ביוגרפיה > 2022

באליפות אירופה שנערכה במינכן שבגרמניה באוגוסט סיימה במקום שישי בקפיצה במוט בשיא אישי חדש של 4.55 מטר.
ביוגרפיה > 2023

באליפות אירופה באולם שנערכה באיסטנבול שבטורקיה במרץ סיימה במקום 16 בקפיצה במוט בתוצאה של 4.30 מטר.
ביוגרפיה > 2023 > אלופת אירופה עד גיל 23

באליפות אירופה עד גיל 23 שנערכה באספו שבפינלנד ביולי זכתה במדליית זהב בקפיצה במוט בתוצאה של 4.50 מטר.
באליפות העולם שנערכה בבודפשט שבהונגריה באוגוסט סיימה במקום 29 בקפיצה במוט בתוצאה של 4.35 מטר.
ביוגרפיה > 2024

באליפות אירופה שנערכה ברומא שבאיטליה ביוני סיימה במקום 20 בקפיצה במוט בתוצאה של 4.40 מטר.
באולימפיאדת פריז שנערכה באוגוסט סיימה במקום 11 בקפיצה במוט בתוצאה של 4.60 מטר.
ביוגרפיה > 2025 > מדליית ארד באליפות אירופה באולם

באליפות אירופה באולם שנערכה באפלדורן שבהולנד במרץ זכתה במדליית ארד בקפיצה במוט בתוצאה של 4.70 מטר, אחרי אנגליקה מוזר משווייץ (4.80 מטר) וטינה שוטיי מסלובניה (4.75 מטר).
שיאים אישיים > אצטדיון

קפיצה במוט: 4.70 מטר (2024)
שיאים אישיים > אולם

קפיצה במוט: 4.71 מטר (2025)
לברון ג'יימס

לֶבְּרוֹן רֵיימוֹן גֵ'יימְס (באנגלית: .LeBron Raymone James Sr; נולד ב-30 בדצמבר 1984) הוא כדורסלן אמריקאי המשחק בעמדת הסמול פורוורד בקבוצת לוס אנג'לס לייקרס מליגת ה-NBA ובנבחרת ארצות הברית בכדורסל. ג'יימס נמצא במקום הראשון ברשימת הקלעים המובילים בתולדות ה-NBA. ובמקום הראשון ברשימת הקלעים המובילים בתולדות פלייאוף ה-NBA. הוא זכה ארבע פעמים בתואר MVP של סדרת הגמר ב-NBA, והיחיד שעשה זאת בשלוש קבוצות שונות. נודע בכינוי קינג ג'יימס (King James – המלך ג'יימס).
כבר בתקופת לימודיו בבית הספר התיכון ניבאו לו קריירה מוצלחת ב-NBA. כשהיה בן 18 בלבד הוא נבחר בבחירה מספר 1 בדראפט 2003, ועוד לפני משחק הבכורה שלו חתם על חוזה חסות עם נייקי בשווי 90 מיליון דולר. הוא זכה בתואר רוקי השנה בעונת 2003/2004, ומאז 2005 נכלל כל עונה באחת מחמישיות העונה ב-NBA והשתתף בקביעות במשחק האולסטאר. במהלך שבע שנותיו בקליבלנד, ג'יימס היה שחקן ההתקפה המרכזי של הקבוצה, והוביל את הקבוצה להופעות רצופות בפלייאוף בין השנים 2006–2010. בשנת 2007 העפילה קליבלנד עד לגמר האזור המזרחי של ה-NBA לראשונה מאז 1992, ולסדרת הגמר הכללית לראשונה בתולדות הקבוצה, שבה הפסידה לסן אנטוניו ספרס (0–4). הוא זכה בתואר ה-MVP של העונה הסדירה ב-2009, ב-2010, ב-2012 וב-2013, והגיע למקום השני בבחירות ל-MVP ב-2006.
ב-2010 עבר למיאמי היט, שאותה הוביל לארבעה גמרים רצופים לצד כריס בוש ודוויין וייד, כאשר בשניים מהם, בשנים 2012 ו-2013, הוביל אותה לזכייה באליפות ה-NBA תוך שהוא מוכתר פעמיים ל-MVP של סדרת הגמר, בנוסף להיותו ה-MVP של העונה הסדירה בשתי עונות אלו. ב-2014 חזר ג'יימס לקליבלנד קאבלירס, הוביל אותה ארבע פעמים ברציפות לסדרת הגמר, ולאליפות ראשונה בתולדות המועדון בשנת 2016, תוך שהוא מוכתר ל-MVP של סדרת הגמר. ב-2018 עבר ללוס אנג'לס לייקרס, ובשנת 2020 זכה איתה באליפות ה-NBA, והוכתר ל-MVP של סדרת הגמר.
ג'יימס שיחק בנבחרת ארצות הברית בכדורסל, עמה זכה במדליות ארד באולימפיאדת אתונה 2004 ובאליפות העולם 2006, וכן במדליות זהב באולימפיאדת בייג'ינג 2008, אולימפיאדת לונדון 2012 ובאולימפיאדת פריז 2024, בה זכה גם בתואר ה-MVP.
במשך הקריירה התמיד ג'יימס בהפגנת ממוצעים גבוהים בכמעט כל אספקט של המשחק, ולפיכך שבר שיאים רבים, לרבות השחקן הצעיר ביותר לחצות את רף 10,000, 20,000, 30,000 ו-40,000 הנקודות בקריירה. ג'יימס משחק בדרך כלל בעמדות הסמול פורוורד או הפאוור פורוורד, אך בעת הצורך יכול לשחק בכל העמדות. הישגיו האישיים והקבוצתיים של ג'יימס קיבעו את מעמדו כאחד הכדורסלנים הטובים ביותר בכל הזמנים.
קריירה ב-NBA > MVP של העונה הסדירה

בעונת 2008/2009 המשיך ג'יימס לשפר את יכולותיו האישיות. הוא העמיד ממוצעים עונתיים של 28.4 נקודות, 7.6 ריבאונדים ו-7.2 אסיסטים תוך שהוא מוביל את קליבלנד למאזן הטוב בליגה עם 66 ניצחונות מול 16 הפסדים בלבד. במהלך העונה היה ג'יימס לשני בהיסטוריה שזוכה בתואר השחקן המצטיין של המזרח ארבע פעמים באותה העונה, ולרביעי שמוליך את קבוצתו בכל חמשת הפרמטרים המרכזיים. בסיום העונה זכה ג'יימס בתואר השחקן המצטיין של העונה לראשונה בקריירה, ולראשון שזוכה בתואר במדי קליבלנד, ולראשונה נבחר גם לחמישיית ההגנה הראשונה.
במשחקי הפלייאוף סייע ג'יימס לקבוצתו להדיח ללא הפסד את דטרויט פיסטונס בסיבוב הראשון, ובתוצאה זהה את אטלנטה הוקס בחצי גמר המזרח. בגמר המזרח פגשה קליבלנד את אורלנדו מג'יק. ג'יימס קבע כבר במשחק הראשון את שיא הקריירה שלו עם 49 נקודות במשחק פלייאוף, אך לא הצליח למנוע מקבוצתו את ההפסד במשחק. אורלנדו ניצחה בסדרה בשישה משחקים, למרות תרומה של 38.5 נקודות למשחק מצידו של ג'יימס. הוא סיים את משחקי הפלייאוף עם שיא קריירה של 35.3 נקודות בממוצע.
טרם עונת 2009/2010 הגיע לקליבלנד שאקיל אוניל בעסקת חליפין תמורת סאשה פבלוביץ' ובן וולאס שעברו לפיניקס סאנס, ובינואר חבר אליהם גם אנטואן ג'יימיסון. ג'יימס המשיך להפגין דומיננטיות רבה, ואף שבר את שיאו של קובי בראיינט כשחקן הצעיר ביותר שמגיע ל-15,000 נקודות בקריירה. הוא הוליך את קליבלנד למאזן הטוב ביותר בליגה עונה שנייה ברציפות, עם 61 ניצחונות מול 21 הפסדים, וזכה שנית בתואר השחקן המצטיין של העונה. במשחקי הפלייאוף של עונתו האחרונה במועדון הוביל ג'יימס את הקבוצה לסיבוב השני, בו הודחה קליבלנד בשישה משחקים מול בוסטון סלטיקס.
קריירה ב-NBA > המעבר למיאמי היט - שלושת הגדולים

כבר בקיץ 2009, החלו מספר קבוצות NBA לפנות מקום תחת תקרת השכר על מנת שיוכלו להציע לג'יימס חוזה מקסימום עם סיום חוזהו בקליבלנד. בסיום עונת 2009/2010 קיבל ג'יימס הצעות מלוס אנג'לס קליפרס, שיקגו בולס, ניו ג'רזי נטס, ניו יורק ניקס ומיאמי היט. כמו כן, קיבל הצעה להישאר בקליבלנד שאף שחררה את מייק בראון, מאמן הקבוצה בחמש השנים האחרונות, במטרה לגרום לג'יימס לחתום על חוזה חדש. עם סיום חוזהו, ב-1 ביולי 2010, הודיע ג'יימס, אשר במהלך עונת 2009/10 הכריז כי ישמח לשחק בניו יורק, כי ברצונו לחתום בקבוצה בה ישתף פעולה יחד עם חבריו, דוויין וייד וכריס בוש, אשר גם הם סיימו את חוזיהם במיאמי היט וטורונטו ראפטורס, בהתאמה, והפכו לשחקנים חופשיים. בהמשך, הצטמצמו אופציות החתימה של ג'יימס לשיקגו, קליבלנד, מיאמי וניו יורק, כאשר שתי האחרונות החתימו את בוש ווייד ואת אמארה סטודמאייר בהתאמה, זאת במטרה לשכנע את ג'יימס כי בהן יהיו סיכוייו לזכות באליפות הגבוהים ביותר.
לבסוף, הודיע ג'יימס כי ב-8 ביולי יכריז באיזו קבוצה החליט לחתום, בתוכנית מיוחדת שתועבר בשידור חי בערוץ ESPN. בתוכנית שקיבלה את השם "ההחלטה", הכריז כי יחתום במיאמי ובכך ישלים את שלישיית הכוכבים של הקבוצה שמיד הפכה לאחת המועמדת העיקריות לזכייה באליפות. מעברו של ג'יימס למיאמי עורר סערה ציבורית רבה בקליבלנד, כאשר בעלי הקאבלירס דן גילברט אף כינה אותו כ"בוגד" ו"אנוכי" ואת מעברו כינה "בגידה פחדנית". בעקבות דבריו נקנס גילברט על ידי קומישינר ה-NBA דייוויד סטרן ב-100,000 דולר, אולם גם סטרן הסכים כי החלטתו של ג'יימס בוצעה בצורה רעה. כמו כן, מספר כוכבי עבר של ה-NBA הביעו את התנגדותם למהלך, ביניהם מייקל ג'ורדן, מג'יק ג'ונסון וצ'ארלס בארקלי. עם זאת, החלטתו של ג'יימס הייתה סופית וב-9 ביולי הוא חתם על חוזה ל-6 שנים במיאמי. בעונת 2010/2011 נוצחה מיאמי 2–4 בסדרת גמר הפלייאוף של ליגת ה-NBA בידי דאלאס מאבריקס. ג'יימס לא היטיב לשחק בסדרה זו ואף התבטא בסיומה כי "זהו כישלון שלי".
קריירה ב-NBA > המעבר למיאמי היט - שלושת הגדולים > האליפות הראשונה

בסוף עונת 2011/2012 זכה ג'יימס יחד עם קבוצתו מיאמי היט באליפות ה-NBA, לראשונה בקריירה שלו, לאחר שקבוצתו ניצחה במשחק האליפות 106–121 את אוקלהומה סיטי ת'אנדר, והשלימה בכך 1–4 בסדרה כולה. ג'יימס השלים במשחק טריפל דאבל ובכך היה לשחקן החמישי בהיסטוריה שקובע טריפל דאבל במהלך משחק האליפות. בעונה כולה סיים עם ממוצע של 27 נקודות למשחק וזכה בתואר ה-MVP של העונה הסדירה. בפלייאוף סיים עם ממוצע של 30 נקודות למשחק וזכה בתואר MVP של סדרת הגמר. הוא הפך לאחד השחקנים הבודדים שזכה בשני תארים - ה-MVP בעונה הסדירה ובסדרת הגמר.
קריירה ב-NBA > המעבר למיאמי היט - שלושת הגדולים > האליפות השנייה

בעונת 2012/2013 המשיך לברון ג'יימס את יכולתו הטובה, וזכה שוב בתואר ה-MVP של העונה הסדירה (פעם שלישית בארבע שנים) כשהוא קולע 26.8 נקודות בממוצע למשחק. גם קבוצתו מיאמי היט הציגה יכולת משכנעת, כשניצחה במהלך העונה 27 משחקים רצופים (הרצף השני בטיבו בהיסטוריית המשחקים ב-NBA) והייתה הקבוצה בעלת מאזן הניצחונות הגבוה בליגה. בפלייאוף ניצחה מיאמי בסיבוב הראשון את מילווקי באקס, בחצי הגמר האזורי את שיקגו בולס ובגמר האזורי את אינדיאנה פייסרס ועלתה לגמר ה-NBA נגד סן אנטוניו ספרס. הסדרה התעלתה לרמה גבוהה מאוד והקרב היה שקול כשאף קבוצה לא מנצחת שני ניצחונות רצופים, עד שני המשחקים האחרונים שבהם מיאמי ניצחה. ג'יימס בלט במיוחד במשחק מספר 6 שבו פיגרה מיאמי ב-5 נקודות, 28 שניות לסיום המשחק. אך שלשות של ג'יימס ושל ריי אלן הובילו את המשחק להארכה שבה ניצחה מיאמי 100–103. ג'יימס השיג במשחק זה טריפל דאבל של 32 נקודות 12 ריבאונדים ו-10 אסיסטים, והסדרה המשיכה למשחק שביעי ומכריע, בו ניצחה מיאמי 88–95 וזכתה באליפות. ג'יימס הצטיין במשחק זה כשהוא קולע 37 נקודות, וזוכה שוב, בפעם השנייה ברציפות, בתואר ה-MVP של סדרת הגמר.
משחקו זכה לשבחים רבים, ואפילו מאמן הקבוצה היריבה גרג פופוביץ' אמר בסיומו שדוויין וייד ולברון ג'יימס שיחקו משחק שמתאים להיכל התהילה. בסיום המשחק, לאחר שהניף את תואר השחקן המצטיין ואת תואר האליפות, הוא נשא נאום נרגש והצטנע "אני לברון ג'יימס, מהעיר אקרון באוהיו, אני בכלל לא אמור להיות פה. בכל פעם שאני רואה את החולצה שלי בחדר ההלבשה, אני מרגיש מבורך".
קריירה ב-NBA > המעבר למיאמי היט - שלושת הגדולים > 2013-2014

במהלך עונת 2013/2014 שמר ג'יימס על יציבות ועל יכולתו הטובה כשהוא קולע 27.1 נקודות למשחק, אך הגיע רק למקום השני בהצבעות לקביעת השחקן המצטיין של העונה, לאחר חברו ויריבו קווין דוראנט. קבוצתו, ההיט, סיימה במקום השני במזרח, לאחר אינדיאנה פייסרס. בסיבוב הראשון בפלייאוף הביסה מיאמי את שארלוט בובקטס 4–0. בסיבוב השני היא ניצחה את ברוקלין נטס 4–1 ועלתה לגמר המזרח. במשחק הרביעי בסדרה קלע ג'יימס 49 נקודות ובכך השווה את שיאו האישי בנקודות למשחק בפלייאוף.
בגמר המזרח התמודדה שוב מיאמי היט נגד הפייסרס. במהלך המשחקים ניסו חלק משחקני אינדיאנה לעשות ככל יכולתם כדי להוציא את ג'יימס מריכוזו, במהלכים שכללו עבירות קשות והקנטות. בלט בשיטה זאת לאנס סטיבנסון, שצולם באחד המשחקים כשהוא נושף לאוזנו של ג'יימס. השיטה לא הצליחה במיוחד וג'יימס היה אפקטיבי כרגיל, מיאמי ניצחה 4–2 ועלתה לגמר שוב מול הספרס. במשחק השני בלט ג'יימס במשחק שכלל 35 נקודות ו-10 כדורים חוזרים. במשחק החמישי קלע ג'יימס 37 נקודות, ואף על פי שהיה השחקן שקלע הכי הרבה נקודות בשתי הקבוצות לא הצליח להוביל את קבוצתו לזכייה באליפות. ההיט הפסידו בסדרה 1–4.
ב-4 במרץ 2014, במשחק בין מיאמי היט לשארלוט בובקטס, קלע ג'יימס 61 נקודות, ובכך קבע שיא קריירה. היה זה גם שיא מועדון עבור ההיט, השיא הקודם היה שייך לגלן רייס עם 56 נקודות. באותו משחק השיג שיא מועדון נוסף, כאשר קלע את שמונה השלשות הראשונות במשחק, ושיא נוסף של 25 נקודות ברבע (ברבע השלישי). לאחר המשחק הגיב ג'יימס: "ההוא שם למעלה העניק לי יכולות מדהימות לשחק כדורסל".
קריירה ב-NBA > המעבר ללייקרס

ב-1 ביולי 2018, לאחר ארבע עונות בקליבלנד, הודיע ג'יימס כי יסיים את תקופתו השנייה בקליבלנד ויחתום בלוס אנג'לס לייקרס. סוכנו של ג'יימס נימק את ההחלטה לעזוב את קליבלנד בשנית, בכך שג'יימס "עמד בהבטחתו" להביא את קליבלנד לאליפות. ב-9 ביולי חתם ג'יימס עם הלייקרס על חוזה בן 4 שנים בשווי 154 מיליון דולר. עונתו הראשונה בלייקרס לא הייתה מן המוצלחות. הקבוצה ניסתה להחתים לצידו שחקנים בכירים נוספים כמו קוואי לאונרד ואנתוני דייוויס אך לא הצליחה בכך. ג'יימס עצמו נפצע והחמיץ 17 משחקים באמצע העונה, והקבוצה כשלה ולא הגיעה לפלייאוף ה-NBA. בכך, זאת הייתה העונה הראשונה לאחר 14 שנים רצופות שבהן שיחק בפלייאוף. הוא נבחר לחמישיית העונה השלישית ב-NBA ולראשונה זה 12 שנים לא נבחר לחמישייה הראשונה. במהלך העונה, ב-7 במרץ 2019, עקף ג'יימס את מייקל ג'ורדן והתייצב במקום הרביעי ברשימת קלעי כל הזמנים, אחרי שקלע 31 נקודות בהפסד הלייקרס לדנוור נאגטס.
במהלך הפגרה החתימה הקבוצה את פרנק ווגל למאמן, והעבירה את מרבית הבסיס הצעיר של הקבוצה לניו אורלינס פליקנס תמורת אנתוני דייוויס. ג'יימס התאים עצמו במהירות לקבוצה החדשה, והפך לרכז במשרה מלאה. ב-25 בינואר 2020 עקף ג'יימס את קובי בראיינט והתייצב במקום השלישי ברשימת קלעי כל הזמנים, לאחר שקלע 29 נקודות בהפסד הלייקרס לפילדלפיה 76'. בבוקר שלאחר מכן נהרג בראיינט בהתרסקות מסוק. עונת 2020 נקטעה בשל התפרצות מגפת הקורונה בארצות הברית, אך המשיכה מאוחר יותר במתווה מיוחד ומקוצר ב"בועת ה-NBA" באורלנדו. הלייקרס השלימה את העונה כשהיא במקום הראשון במערב, וניצחה בפלייאוף את שלוש היריבות שלה בזו אחר זו בתוצאה 4–1: פורטלנד טרייל בלייזרס, יוסטון רוקטס ודנוור נאגטס, בדרך לגמר הראשון של הלייקרס מזה עשר שנים. מלבד ג'יימס, הצטיין גם אנתוני דייוויס לאורך הפלייאוף. בגמר ה-NBA פגשו הלייקרס את מיאמי היט, ניצחו 4–2 וזכו באליפות ה-NBA, כאשר לברון נבחר שוב ל-MVP של סדרת הגמר.
ב-2 בדצמבר 2020 סיכם עם הלייקרס על הארכת חוזהו בשנתיים תמורת 85 מיליון דולר.
ב-7 בפברואר 2023, במהלך הרבע השלישי של משחק נגד אוקלהומה סיטי ת'אנדר, קלע ג'יימס את הנקודה ה-38,388 בקריירה ועלה למקום הראשון ברשימת הקלעים המובילים בתולדות ה-NBA, לפני כרים עבדול-ג'באר.
במשחק האולסטאר 2024 רשם לברון את הופעתו העשרים ובכך הפך לשיאן ההופעות במשחקי האולסטאר, כאשר הוא עוקף את כרים עבדול-ג'באר, לו 19 הופעות.
ב-3 במרץ 2024, במהלך ההפסד 114–124 לדנוור נאגטס, הפך ג'יימס לשחקן הראשון בהיסטוריית ה-NBA שקלע מעל 40,000 נקודות.
ב-27 ביוני 2024 נבחר בנו ברוני ג'יימס במקום ה-55 בדראפט על ידי לוס אנג'לס לייקרס, ובכך הפכו לאב ובנו הראשונים לשחק באותה קבוצה ב-NBA. ב-22 באוקטובר 2024, שיחקו השניים, זה לצד זה, באותו משחק, בכך הפכו לצמד האב ובנו הראשון שמשחק זה לצד זה בליגה.
ב-5 במרץ 2025 בפתיחת המשחק הביתי של הלייקרס מול ניו אורלינס פליקנס, הפך לברון ג'יימס לשחקן ה-NBA הראשון בהיסטוריה שקולע 50,000 נקודות, בעונה הרגילה ובפלייאוף.